Hvergi virðist hafa orðið stórtjón í óveðrinu sem gekk yfir landið síðasta sólarhring. Vatn flæddi inn í hús á Siglufirði og trjágróður lét víða undan blautum og þungum snjó.
Það gekk mikið á þegar þetta norðanáhlaup gekk yfir landið í gær, en verst varð veðrið á Norðvesturlandi og Vestfjörðum. Verkstjóri í þjónustumiðstöð Ísafjarðarbæjar segir að ekki hafi borist tilkynningar um neitt meiriháttar tjón. Þar fauk strætóskýli í einni vindhviðunni og einhverjar járnplötur losnuðu af húsþökum. Talsvert tjón varð hjá eigendum seglskútunnar Aurora Arctica, sem liggur í Ísafjarðarhöfn, en segl á skútunni tættust í sundur í rokinu. Vakt var við höfnina í Bolungarvík í allan gærdag, en þar varð ekkert tjón.
Talsvert vatnstjón varð hjá nokkrum húseigendum á Siglufirði þegar flæddi inn í hús í miklum vatnavöxtum. Jóhann K. Jóhannsson, slökkviliðsstjóri, segir að fjöldi beiðna um aðstoð hafi borist milli klukkan fjögur og fimm og þeir hafi verið að til tíu í gærkvöldi.
Já, slökkvliðið og björgunarsveitir hérna í Fjallabyggð fengu aðstoðarbeiðnir frá fólki í einum tíu húsum. En þar að auki þá sinnti slökkviliðið dæluvinnu á þremur stöðum í bænum þar sem í rauninni þurfti að koma vatni frá. Þetta gekk allt mjög vel en það á svosem eftir að koma í ljós þegar fá líður og fer að þorna hversu miklar skemmdir eru.
Trjágróður lét víða undan blautum snjónum og nokkur dæmi eru um að stór tré í húsagörðum hafi sligast undan þunganum og brotnað. Þannig létu sextíu ára gömul tré undan veðurhamnum á Ísafirði og nokkur tré á Akureyri skemmdust. Þar á meðal var stór, hálfrar aldar gömul ösp, sem brotnaði í garði við Suðurbyggð og féll yfir á lóð nágrannans.
Ekki hefur frést af neinu meiriháttar tjóni í óveðrinu sem gekk yfir landið í gær. Vatn flæddi inn í mörg hús á Siglufirði og trjágróður lét víða undan þungum snjó.